Epigrammák (Karl Kraus)
A REPÜLŐ

Az arzenálokat sohase bántja, 
de pompásan lő a gyerekszobákra. 
Ha egyenesen a gyerekre lő, 
tán az ágyút is eltrafálja ő.

ISTEN NEVÉBEN

Ha számlákat irkálnak és ha győznek,
  az égre esd föl mindegyik. 
A háborút és az üzleti könyvet
  Isten nevében vezetik.

EGY STRATÉGÁNAK

A hírre bármilyen kaland jó,
  keresd akármilyen alakban. 
Mert oly sok-sok ember halandó,
  majd te leszel még halhatatlan.

ALKALMASOK ÉS ALKALMATLANOK
	 
Az emberiség fája furcsa fa,
kertészei úgy rendelik keményen,
hogy megfordítva éljen
és erre legbüszkébb a fa maga:
zöld levele lehull a sárba
és megmarad a sárga.	

A NAPI JELENTÉS

Vájjon hogy estek el, milyen csatán? 
Rohamra ment ez és nem volt szerencsés? 
Azt a pergőtűz lekaszálta tán? 
Mit mond az aznapi jelentés? 
„Ma nincs jelenteni való.”

AZ ISTENEK SZEREPCSERÉJE

A régi istenek nyugton ma sem maradnak, 
  nincs vége-hossza a pereskedésnek:
Újabban Merkur istene a hadnak 
  s a marcona Mars a kereskedésnek.

A HŐSI HALÁLRÓL

Kimenni a csatamezőre
  és a vérnek csorogni kell.       
Csak az a kínlódás előtte: 
  a halálért is ácsorogni kell.
Versek
Epigrammák